Document ID: 32009R0078

ΚΑΝΟΝΙΣΜΌΣ (ΕΚ) αριθ. 78/2009 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 14ης Ιανουαρίου 2009
σχετικά με την έγκριση τύπου μηχανοκίνητων οχημάτων όσον αφορά την προστασία των πεζών και άλλων ανεπαρκώς προστατευόμενων χρηστών των οδών, για την τροποποίηση της οδηγίας 2007/46/ΕΚ και για την κατάργηση των οδηγιών 2003/102/ΕΚ και 2005/66/ΕΚ
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Η εσωτερική αγορά συνιστά χώρο χωρίς εσωτερικά σύνορα, στον οποίο πρέπει να διασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων. Για το σκοπό αυτό, έχει θεσπιστεί κοινοτικό σύστημα έγκρισης τύπου των μηχανοκίνητων οχημάτων. Οι τεχνικές απαιτήσεις για την έγκριση τύπου των μηχανοκίνητων οχημάτων όσον αφορά την προστασία των πεζών θα πρέπει να εναρμονισθούν ώστε να αποφεύγεται η θέσπιση απαιτήσεων οι οποίες διαφέρουν από το ένα κράτος μέλος στο άλλο και να διασφαλίζεται η ομαλή λειτουργία της εσωτερικής αγοράς.
(2)
Ο παρών κανονισμός αποτελεί μια από τις επιμέρους νομοθετικές πράξεις στο πλαίσιο της κοινοτικής διαδικασίας έγκρισης τύπου σύμφωνα με την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά («οδηγία-πλαίσιο») (3). Για την επίτευξη των στόχων που εκτίθενται στην αιτιολογική σκέψη 1 του παρόντος κανονισμού, τα παραρτήματα I, III, IV, VI και XI της οδηγίας 2007/46/ΕΚ θα πρέπει να τροποποιηθούν.
(3)
Από την εμπειρία προκύπτει ότι η νομοθεσία για τα μηχανοκίνητα οχήματα συχνά είχε ιδιαίτερα αναλυτικό τεχνικό περιεχόμενο. Συνεπώς, ενδείκνυται η έκδοση κανονισμού αντί οδηγίας, προκειμένου να αποφευχθούν οι ανακολουθίες μεταξύ των μέτρων μεταφοράς και η περιττή νομοθεσία στα κράτη μέλη, εφόσον δεν υφίσταται ανάγκη μεταφοράς στο εθνικό δίκαιο Επομένως, η οδηγία 2003/102/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, σχετικά με την προστασία των πεζών και άλλων ανεπαρκώς προστατευόμενων χρηστών των οδών έναντι και σε περίπτωση σύγκρουσης με μηχανοκίνητο όχημα (4) και η οδηγία 2005/66/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με τη χρήση συστημάτων μετωπικής προστασίας στα οχήματα με κινητήρα (5), η οποία προβλέπει απαιτήσεις για την εγκατάσταση και τη χρήση συστημάτων μετωπικής προστασίας σε οχήματα και συνεπώς επίπεδο προστασίας για πεζούς, θα πρέπει να αντικατασταθούν από τον παρόντα κανονισμό με σκοπό να εξασφαλισθεί συνοχή στον τομέα αυτόν. Αυτό συνεπάγεται ότι τα κράτη μέλη θα καταργήσουν τη νομοθετική πράξη μεταφοράς των οδηγιών που καταργούνται.
(4)
Οι απαιτήσεις για τη δεύτερη φάση εφαρμογής της οδηγίας 2003/102/ΕΚ αποδείχθηκαν ανέφικτες. Σύμφωνα με το άρθρο 5 της εν λόγω οδηγίας, ζητείται από την Επιτροπή να υποβάλει τις απαιτούμενες προτάσεις για την επίλυση των προβλημάτων σκοπιμότητας των απαιτήσεων αυτών και, ενδεχομένως, την αξιοποίηση των συστημάτων ενεργητικής ασφάλειας, εξασφαλίζοντας παράλληλα ότι δεν θα υπάρξει συρρίκνωση των επιπέδων ασφάλειας που προβλέπονται για τους ανεπαρκώς προστατευόμενους χρήστες των οδών.
(5)
Μια μελέτη που ανέθεσε η Επιτροπή επισημαίνει ότι η προστασία των πεζών μπορεί να βελτιωθεί σημαντικά με την εφαρμογή συνδυασμού παθητικών και ενεργητικών μέτρων, τα οποία εξασφαλίζουν υψηλότερο επίπεδο προστασίας από τις διατάξεις που ίσχυαν προηγουμένως. Συγκεκριμένα, από τη μελέτη φαίνεται ότι το σύστημα «υποβοήθησης πέδησης», σε συνδυασμό με αλλαγές των απαιτήσεων παθητικής ασφάλειας, θα αυξήσει σημαντικά το επίπεδο της προστασίας των πεζών. Ως εκ τούτου, ενδείκνυται η πρόβλεψη της υποχρεωτικής εγκατάστασης συστημάτων υποβοήθησης πέδησης στα νέα μηχανοκίνητα οχήματα. Ωστόσο, αυτό δεν θα πρέπει να αντικαταστήσει παθητικά συστήματα ασφαλείας υψηλού επιπέδου αλλά μάλλον να τα συμπληρώσει.
(6)
Τα οχήματα που είναι εξοπλισμένα με συστήματα αποφυγής συγκρούσεων μπορεί να μην υποχρεούνται να τηρούν ορισμένες απαιτήσεις που ορίζονται στον παρόντα κανονισμό, εφόσον θα είναι ικανά να αποφεύγουν τις συγκρούσεις των συγκρούσεων με πεζούς και όχι απλώς να περιορίζουν τις επιπτώσεις των εν λόγω συγκρούσεων. Αφού προηγουμένως εκτιμηθεί κατά πόσον μια τέτοια τεχνολογία μπορεί να συμβάλει αποτελεσματικά στην αποφυγή συγκρούσεων με πεζούς και άλλους ανεπαρκώς προστατευόμενους χρήστες οδών, η Επιτροπή μπορεί να υποβάλει προτάσεις που να τροποποιούν τον παρόντα κανονισμό έτσι ώστε να καταστεί δυνατή η χρήση συστημάτων υποβοήθησης πέδησης.
(7)
Καθώς αυξάνεται συνέχεια ο αριθμός των βαρύτερων οχημάτων που χρησιμοποιούνται σε αστικούς δρόμους, ενδείκνυται οι διατάξεις για την προστασία των πεζών να εφαρμόζονται όχι μόνον σε οχήματα μέγιστης μάζας που δεν υπερβαίνει τα 2 500 kg, αλλά και, ύστερα από μεταβατική περίοδο περιορισμένης διάρκειας, σε οχήματα των κατηγοριών M1 και N1 που υπερβαίνουν το όριο αυτό.
(8)
Προκειμένου να ενισχυθεί η προστασία των πεζών όσο το δυνατόν νωρίτερα, οι κατασκευαστές, οι οποίοι επιθυμούν να υποβάλλουν αίτηση για έγκριση τύπου σύμφωνα με τις νέες απαιτήσεις πριν γίνουν υποχρεωτικές, θα πρέπει να μπορούν να το πράξουν υπό τον όρο ότι ισχύουν ήδη τα αναγκαία μέτρα εφαρμογής.
(9)
Τα απαιτούμενα μέτρα για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (6).
(10)
Ειδικότερα, θα πρέπει να εξουσιοδοτηθεί η Επιτροπή να θεσπίζει τεχνικές διατάξεις για την εφαρμογή των απαιτήσεων δοκιμών, καθώς και μέτρα εφαρμογής βασιζόμενα στα αποτελέσματα παρακολούθησης. Δεδομένου ότι τα μέτρα αυτά είναι γενικής εμβέλειας και έχουν ως αντικείμενο την τροποποίηση μη ουσιωδών στοιχείων του παρόντος κανονισμού, μεταξύ άλλων με τη συμπλήρωσή του με νέα μη ουσιώδη στοιχεία, πρέπει να θεσπισθούν σύμφωνα με την κανονιστική διαδικασία με έλεγχο στην οποία παραπέμπει το άρθρο 5α της απόφασης 1999/468/ΕΚ.
(11)
Προκειμένου να εξασφαλισθεί η ομαλή μετάβαση από τις διατάξεις των οδηγιών 2003/102/ΕΚ και 2005/66/ΕΚ στον παρόντα κανονισμό, θα πρέπει να καθυστερήσει η εφαρμογή του παρόντος κανονισμού για ορισμένη περίοδο μετά την έναρξη ισχύος του.
(12)
Δεδομένου ότι ο στόχος του παρόντος κανονισμού, και συγκεκριμένα η υλοποίηση της εσωτερικής αγοράς μέσω της εισαγωγής κοινών τεχνικών απαιτήσεων σχετικά με την προστασία των πεζών, δεν μπορεί να επιτευχθεί επαρκώς από τα κράτη μέλη, και, κατά συνέπεια, μπορεί, λόγω της κλίμακάς του, να επιτευχθεί καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας, του ίδιου άρθρου, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ
Άρθρο 1
Αντικείμενο
Ο παρών κανονισμός καθορίζει απαιτήσεις για την κατασκευή και τη λειτουργία των μηχανοκίνητων οχημάτων και για τα συστήματα μετωπικής προστασίας, προκειμένου να μειωθεί ο αριθμός και η σοβαρότητα των τραυματισμών των πεζών και άλλων ανεπαρκώς προστατευόμενων χρηστών των οδών σε περίπτωση σύγκρουσης με τις πρόσθιες επιφάνειες των οχημάτων και προκειμένου να αποφεύγονται τέτοιες συγκρούσεις.
Άρθρο 2
Πεδίο εφαρμογής
1. Ο παρών κανονισμός εφαρμόζεται στα εξής:
α)
μηχανοκίνητα οχήματα της κατηγορίας M1, όπως ορίζεται στο άρθρο 3 παράγραφος 11 της οδηγίας 2007/46/ΕΚ και στο σημείο 1 του τμήματος A του παραρτήματος ΙΙ της ίδιας οδηγίας, με την επιφύλαξη της παραγράφου 2 του παρόντος άρθρου·
β)
μηχανοκίνητα οχήματα της κατηγορίας N1, όπως ορίζεται στο άρθρο 3 παράγραφος 11 της οδηγίας 2007/46/ΕΚ και στο σημείο 2 του τμήματος A του παραρτήματος ΙΙ της ίδιας οδηγίας, με την επιφύλαξη της παραγράφου 2 του παρόντος άρθρου·
γ)
συστήματα μετωπικής προστασίας που είναι τοποθετημένα ως αρχικός εξοπλισμός στα οχήματα που αναφέρονται στα στοιχεία α) και β) ή διατίθενται ως χωριστές τεχνικές μονάδες που προορίζονται να τοποθετηθούν στα οχήματα αυτά.
2. Τα τμήματα 2 και 3 του παραρτήματος I δεν εφαρμόζονται:
α)
σε οχήματα της κατηγορίας N1, και,
β)
σε οχήματα της κατηγορίας M1, με μέγιστη μάζα άνω των 2 500 kg και τα οποία προέρχονται από οχήματα της κατηγορίας N1,
στα οποία το «σημείο R» της θέσης οδηγού είναι είτε έμπροσθεν του εμπρόσθιου άξονα είτε κατά το διαμήκη άξονα σε απόσταση 1 100 mm κατ’ ανώτατο όριο όπισθεν της εγκάρσιας κεντρικής γραμμής του εμπρόσθιου άξονα.
Άρθρο 3
Ορισμοί
Για τους σκοπούς του παρόντος κανονισμού, νοούνται ως:
1.
«κολώνα Α»: το πλέον πρόσθιο και εξωτερικό στήριγμα της οροφής που εκτείνεται από το πλαίσιο έως την οροφή του οχήματος·
2.
«σύστημα υποβοήθησης πέδησης»: λειτουργία του συστήματος πέδησης που, από κάποιο χαρακτηριστικό του αιτήματος πέδησης του οδηγού, συνάγει ότι υπάρχει περιστατικό πέδησης ανάγκης και η οποία, υπό τις συνθήκες αυτές:
α)
βοηθά τον οδηγό να επιτύχει το μέγιστο εφικτό βαθμό πέδησης, ή
β)
επαρκεί προκειμένου να προκαλέσει πλήρη κύκλο του συστήματος αντιεμπλοκής των τροχών κατά την πέδηση·
3.
«προφυλακτήρας»: όλες οι πρόσθιες, κατώτερες, εξωτερικές δομές του οχήματος, συμπεριλαμβανομένων τυχόν προσαρτημάτων στις δομές αυτές, οι οποίες προορίζονται να εξασφαλίζουν προστασία στο όχημα όταν έρχεται σε μετωπική σύγκρουση σε χαμηλή ταχύτητα με άλλο όχημα· ωστόσο, δεν περιλαμβάνει κανένα σύστημα μετωπικής προστασίας·
4.
«σύστημα μετωπικής προστασίας»: μια χωριστή δομή ή χωριστές δομές, όπως ένας ενισχυμένος προφυλακτήρας, ή συμπληρωματικός προφυλακτήρας, ο οποίος επιπλέον του προφυλακτήρα του αρχικού εξοπλισμού, αποσκοπεί στην προστασία της εξωτερικής επιφάνειας του οχήματος, από ζημία σε περίπτωση σύγκρουσης με ένα αντικείμενο Εξαιρούνται οι δομές με μάζα κάτω από 0,5 kg που έχουν σκοπό να προστατεύουν μόνο τους φανούς του οχήματος·
5.
«μέγιστη μάζα»: η μέγιστη τεχνικά αποδεκτή μάζα έμφορτου οχήματος, που δηλώνεται από τον κατασκευαστή σύμφωνα με το σημείο 2.8 του παραρτήματος Ι της οδηγίας 2007/46/ΕΚ·
6.
«οχήματα της κατηγορίας N1 που προέρχονται από την κατηγορία M1»: τα οχήματα της κατηγορίας N1 τα οποία, έμπροσθεν των κολόνων Α, έχουν την ίδια γενική δομή και μορφή με όχημα της προϋπάρχουσας κατηγορίας M1·
7.
«οχήματα της κατηγορίας Μ1 που προέρχονται από την κατηγορία Ν1»: τα οχήματα της κατηγορίας Μ1 τα οποία, έμπροσθεν των κολώνων Α, έχουν την ίδια γενική δομή και μορφή με όχημα της προϋπάρχουσας κατηγορίας Ν1.
ΚΕΦΑΛΑΙΟ II
ΥΠΟΧΡΕΩΣΕΙΣ ΤΩΝ ΚΑΤΑΣΚΕΥΑΣΤΩΝ
Άρθρο 4
Υποχρεώσεις των κατασκευαστών
1. Σύμφωνα με το άρθρο 9, οι κατασκευαστές εξασφαλίζουν ότι τα οχήματα που διατίθενται στην αγορά είναι εξοπλισμένα με σύστημα ενίσχυσης της πέδησης που έχει έγκριση τύπου σύμφωνα με τις απαιτήσεις του τμήματος 4 του παραρτήματος Ι και ότι τα εν λόγω οχήματα πληρούν τις απαιτήσεις των τμημάτων 2 και 3 του παραρτήματος Ι.
2. Σύμφωνα με το άρθρο 10, οι κατασκευαστές εξασφαλίζουν ότι τα συστήματα μετωπικής προστασίας που είτε παρέχονται ως αρχικός εξοπλισμός που έχει τοποθετηθεί σε όχημα είτε διατίθενται στην αγορά ως χωριστές τεχνικές μονάδες, πληρούν τις απαιτήσεις των τμημάτων 5 και 6 του παραρτήματος Ι.
3. Οι κατασκευαστές παρέχουν στις αρμόδιες για την έγκριση τύπου αρχές τα απαιτούμενα στοιχεία για τις προδιαγραφές των οχημάτων και τις συνθήκες δοκιμών του οχήματος και του συστήματος μετωπικής προστασίας. Τα στοιχεία περιλαμβάνουν τις απαιτούμενες πληροφορίες για τον έλεγχο της λειτουργίας όλων των διατάξεων ενεργητικής ασφαλείας που είναι τοποθετημένες στο όχημα.
4. Στην περίπτωση συστημάτων μετωπικής προστασίας που διατίθενται ως χωριστές τεχνικές μονάδες, οι κατασκευαστές παρέχουν στις αρμόδιες για την έγκριση τύπου αρχές κατάλληλα στοιχεία για τις προδιαγραφές των συστημάτων και τις συνθήκες δοκιμών.
5. Τα συστήματα μετωπικής προστασίας, ως χωριστές τεχνικές μονάδες, μπορούν να διανέμονται, να διατίθενται στην αγορά ή να πωλούνται μόνον όταν συνοδεύονται από κατάλογο τύπων οχημάτων για τα οποία το σύστημα μετωπικής προστασίας έχει λάβει έγκριση τύπου καθώς και από σαφείς οδηγίες συναρμολόγησης. Οι οδηγίες συναρμολόγησης περιέχουν συγκεκριμένες οδηγίες εγκατάστασης, συμπεριλαμβανομένων τρόπων στερέωσης για τα οχήματα για τα οποία έχει εγκριθεί η μονάδα ώστε η τοποθέτηση των εγκεκριμένων κατασκευαστικών στοιχείων στο εν λόγω όχημα να γίνεται κατά τρόπο που να συμφωνεί με τις σχετικές διατάξεις του τμήματος 6 του παραρτήματος Ι.
6. Η Επιτροπή εκδίδει μέτρα εφαρμογής που θεσπίζουν τεχνικές διατάξεις για την εφαρμογή των απαιτήσεων που εκτίθενται στο παράρτημα Ι. Τα μέτρα αυτά, τα οποία έχουν ως αντικείμενο την τροποποίηση μη ουσιωδών στοιχείων του παρόντος κανονισμού, μεταξύ άλλων, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 40 παράγραφος 2 της οδηγίας 2007/46/ΕΚ.
Άρθρο 5
Αίτηση έγκρισης τύπου ΕΚ
1. Ο κατασκευαστής υποβάλλει στην αρχή έγκρισης τύπου δελτίο πληροφοριών που έχει συνταχθεί με βάση το υπόδειγμα που προβλέπεται στο μέρος 1 του παραρτήματος ΙΙ, κατά την υποβολή αίτησης χορήγησης έγκρισης τύπου ΕΚ για τύπο οχήματος όσον αφορά την προστασία των πεζών.
Ο κατασκευαστής υποβάλλει στην τεχνική υπηρεσία που είναι αρμόδια για τη διεξαγωγή των δοκιμών έγκρισης τύπου όχημα αντιπροσωπευτικό του οχήματος προς έγκριση τύπου.
2. Ο κατασκευαστής υποβάλλει στην αρχή έγκρισης τύπου το δελτίο πληροφοριών που έχει συνταχθεί σύμφωνα με το υπόδειγμα του μέρους 2 του παραρτήματος ΙΙ, κατά την υποβολή αίτησης χορήγησης έγκρισης τύπου ΕΚ για ένα τύπο οχήματος όσον αφορά την τοποθέτηση σε αυτό συστήματος μετωπικής προστασίας.
Ο κατασκευαστής υποβάλλει στην τεχνική υπηρεσία που είναι αρμόδια για τη διεξαγωγή των δοκιμών έγκρισης τύπου όχημα αντιπροσωπευτικό του οχήματος προς έγκριση τύπου. Κατόπιν αιτήματος αυτής της τεχνικής υπηρεσίας, υποβάλλονται επίσης συγκεκριμένα κατασκευαστικά στοιχεία ή δείγματα των υλικών που χρησιμοποιήθηκαν.
3. Ο κατασκευαστής υποβάλλει στην αρχή έγκρισης τύπου το πληροφοριακό έγγραφο που έχει συνταχθεί σύμφωνα με το υπόδειγμα του μέρους 3 του παραρτήματος ΙΙ, κατά την υποβολή αίτησης χορήγησης έγκρισης τύπου ΕΚ για ένα τύπο οχήματος όσον αφορά την τοποθέτηση σε αυτό συστήματος μετωπικής προστασίας.
Ο κατασκευαστής υποβάλλει στην τεχνική υπηρεσία που είναι αρμόδια για τη διεξαγωγή των δοκιμών έγκρισης τύπου όχημα αντιπροσωπευτικό του οχήματος προς έγκριση τύπου. Εάν η τεχνική υπηρεσία το κρίνει αναγκαίο, μπορεί να ζητήσει περαιτέρω δείγματα. Στο ή τα δείγματα αναγράφεται, με ευκρινή και ανεξίτηλο τρόπο, η εμπορική ονομασία ή το εμπορικό σήμα του αιτούντος και ο χαρακτηρισμός του τύπου. Ο κατασκευαστής προβαίνει στα δέοντα για την επακόλουθη υποχρεωτική απεικόνιση του σήματος έγκρισης τύπου ΕΚ.
ΚΕΦΑΛΑΙΟ III
ΥΠΟΧΡΕΩΣΕΙΣ ΤΩΝ ΑΡΧΩΝ ΤΩΝ ΚΡΑΤΩΝ ΜΕΛΩΝ
Άρθρο 6
Χορήγηση έγκρισης τύπου ΕΚ
1. Εάν πληρούνται οι σχετικές απαιτήσεις, η αρχή έγκρισης τύπου χορηγεί την έγκριση τύπου ΕΚ και εκδίδει αριθμό έγκρισης τύπου σύμφωνα με το σύστημα αρίθμησης που προβλέπεται στο παράρτημα VII της οδηγίας 2007/46/ΕΚ.
2. Για τους σκοπούς του τμήματος 3 του εν λόγω αριθμού έγκρισης τύπου, χρησιμοποιείται ένα από τα κατωτέρω γράμματα:
α)
Για την έγκριση οχημάτων:
-
«A» εάν το όχημα συμμορφούται με το τμήμα 2 του παραρτήματος I·
-
«Β» εάν το όχημα συμμορφούται με το τμήμα 3 του παραρτήματος I·
β)
Για την έγκριση οχήματος όσον αφορά τον εξοπλισμό του με σύστημα μετωπικής προστασίας ή την έγκριση συστήματος μετωπικής προστασίας που διατίθεται ως χωριστή τεχνική μονάδα:
-
«A» εάν το ΣΜΠ συμμορφούται με το τμήμα 5 του παραρτήματος I όσον αφορά την εφαρμογή των παραγράφων 5.1.1.1, 5.1.2.1, 5.2 και 5.3·
-
«Β» εάν το ΣΜΠ συμμορφούται με το τμήμα 5 του παραρτήματος I όσον αφορά την εφαρμογή των παραγράφων 5.1.1.2, 5.1.2.1, 5.2 και 5.3·
-
«Χ» εάν το ΣΜΠ συμμορφούται με το τμήμα 5 του παραρτήματος I όσον αφορά την εφαρμογή των παραγράφων 5.1.1.3, 5.1.2.2, 5.2 και 5.3·
3. Μια αρχή έγκρισης δεν χορηγεί τον ίδιο αριθμό σε άλλο τύπο οχήματος ή τύπο συστήματος μετωπικής προστασίας.
4. Για τους σκοπούς της παραγράφου 1, η αρχή έγκρισης τύπου εκδίδει το πιστοποιητικό έγκρισης τύπου ΕΚ που συντάσσεται με βάση τα ακόλουθα:
α)
το υπόδειγμα του μέρους 1 του παραρτήματος ΙΙΙ για τύπο οχήματος όσον αφορά την προστασία των πεζών·
β)
το υπόδειγμα του μέρους 2 του παραρτήματος ΙΙΙ για τύπο οχήματος όσον αφορά την τοποθέτηση σε αυτό συστήματος μετωπικής προστασίας·
γ)
το υπόδειγμα του μέρους 3 του παραρτήματος ΙΙΙ για τύπο συστήματος μετωπικής προστασίας που διατίθεται ως χωριστή τεχνική μονάδα.
Άρθρο 7
Σήμα έγκρισης τύπου ΕΚ χωριστής τεχνικής μονάδας
Κάθε σύστημα μετωπικής προστασίας που έχει εγκριθεί σύμφωνα με τον παρόντα κανονισμό με βάση έγκριση τύπου οχήματος όσον αφορά το ότι είναι εξοπλισμένο με σύστημα μετωπικής προστασίας ή έγκριση τύπου συστήματος μετωπικής προστασίας που διατίθεται ως χωριστή τεχνική μονάδα είναι σύμφωνο προς τις απαιτήσεις του παρόντος κανονισμού και του χορηγείται σήμα έγκρισης τύπου ΕΚ, το οποίο και, κατά συνέπεια, φέρει, καθοριζόμενο σύμφωνα τις διατάξεις που προβλέπονται στο παράρτημα IV.
Άρθρο 8
Μετατροπή του τύπου και τροποποιήσεις των εγκρίσεων
Οιαδήποτε μετατροπή του τμήματος έμπροσθεν των κολόνων Α ή του συστήματος μετωπικής προστασίας του οχήματος που επηρεάζει τη δομή, τις κύριες διαστάσεις, τα υλικά των εξωτερικών επιφανειών του οχήματος, τις μεθόδους τοποθέτησης ή τη διάταξη των εξωτερικών ή εσωτερικών κατασκευαστικών στοιχείων και η οποία μπορεί να επηρεάσει αισθητά τα αποτελέσματα των δοκιμών, θεωρείται τροποποίηση υπαγόμενη στις διατάξεις του άρθρου 13 της οδηγίας 2007/46//ΕΚ και, συνεπώς, συνεπάγεται την υποβολή νέας αίτησης για τη χορήγηση έγκρισης τύπου.
Άρθρο 9
Χρονοδιάγραμμα εφαρμογής για τα οχήματα
1. Από την ημερομηνία που προβλέπεται στη δεύτερη παράγραφο του άρθρου 16, οι εθνικές αρχές αρνούνται, για λόγους προστασίας των πεζών, να χορηγούν έγκριση τύπου ΕΚ ή εθνική έγκριση τύπου για οιοδήποτε από τους ακόλουθους νέους τύπους οχημάτων:
α)
κατηγορίας M1, που δεν πληρούν τις τεχνικές διατάξεις του τμήματος 4 του παραρτήματος Ι·
β)
κατηγορίας M1, μέγιστης μάζας που δεν υπερβαίνει τα 2 500 kg, που δεν πληρούν τις τεχνικές διατάξεις του τμήματος 2 ή του τμήματος 3 του παραρτήματος Ι·
γ)
κατηγορίας Ν1 προερχόμενης από την κατηγορία M1 και μέγιστης μάζας που δεν υπερβαίνει τα 2 500 kg, που δεν πληρούν τις τεχνικές διατάξεις των τμημάτων 2 και 4 ή των τμημάτων 3 και 4 του παραρτήματος Ι.
2. Με ισχύ από τις 24 Φεβρουαρίου 2011, οι εθνικές αρχές, για λόγους προστασίας των πεζών, θεωρούν τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου 26 της οδηγίας 2007/46/ΕΚ, και απαγορεύουν την ταξινόμηση, την πώληση και τη θέση σε λειτουργία των κάτωθι νέων οχημάτων που δεν πληρούν τις τεχνικές διατάξεις του τμήματος 4 του παραρτήματος Ι του παρόντος κανονισμού:
α)
οχήματα της κατηγορίας M1,
β)
οχήματα της κατηγορίας Ν1 προερχόμενα από την κατηγορία Μ1 και μέγιστης μάζας που δεν υπερβαίνει τα 2 500 kg.
3. Με ισχύ από τις 24 Φεβρουαρίου 2013, οι εθνικές αρχές αρνούνται, για λόγους προστασίας των πεζών, να χορηγούν έγκριση τύπου ΕΚ ή εθνική έγκριση τύπου, για οιοδήποτε από τους ακόλουθους νέους τύπους οχημάτων:
α)
κατηγορίας M1 και μέγιστης μάζας που δεν υπερβαίνει τα 2 500 kg, που δεν πληρούν τις τεχνικές διατάξεις του τμήματος 3 του παραρτήματος Ι·
β)
κατηγορίας Ν1 προερχόμενα από την κατηγορία M1 και μέγιστης μάζας που δεν υπερβαίνει τα 2 500 kg, που δεν πληρούν τις τεχνικές διατάξεις του τμήματος 3 του παραρτήματος Ι.
4. Με ισχύ από τις 31 Δεκεμβρίου 2012, οι εθνικές αρχές θεωρούν, για λόγους προστασίας των πεζών, τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου 26 της οδηγίας 2007/46/ΕΚ και απαγορεύουν την ταξινόμηση, την πώληση και τη θέση σε λειτουργία των κάτωθι νέων οχημάτων, τα οποία δεν πληρούν τις τεχνικές διατάξεις που προβλέπονται στο τμήμα 2 ή στο τμήμα 3 του παραρτήματος Ι του παρόντος κανονισμού:
α)
οχήματα κατηγορίας Μ1 με μέγιστη μάζα που δεν υπερβαίνει τα 2 500 kg,
β)
οχήματα κατηγορίας Ν1 προερχόμενα από την κατηγορία Μ1 και μέγιστης μάζας που δεν υπερβαίνει τα 2 500 kg.
5. Με ισχύ από τις 24 Φεβρουαρίου 2015, οι εθνικές αρχές αρνούνται, για λόγους προστασίας των πεζών, να χορηγούν έγκριση τύπου ΕΚ ή εθνική έγκριση τύπου, στην περίπτωση των κάτωθι νέων τύπων οχημάτων:
α)
κατηγορίας M1 και μέγιστης μάζας άνω των 2 500 kg, που δεν πληρούν τις τεχνικές διατάξεις του τμήματος 3 του παραρτήματος Ι,
β)
κατηγορίας Ν1, που δεν πληρούν τις τεχνικές διατάξεις των τμημάτων 3 και 4 του παραρτήματος Ι.
6. Με ισχύ από τις 24 Αυγούστου 2015, οι εθνικές αρχές, για λόγους προστασίας των πεζών, θεωρούν τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου 26 της οδηγίας 2007/46/ΕΚ, και απαγορεύουν την ταξινόμηση, την πώληση και τη θέση σε λειτουργία των οχημάτων της νέας κατηγορίας Ν1 που δεν πληρούν τις τεχνικές διατάξεις του τμήματος 4 του παραρτήματος Ι του παρόντος κανονισμού.
7. Με ισχύ από τις 24 Φεβρουαρίου 2018, οι εθνικές αρχές, για λόγους προστασίας των πεζών, θεωρούν τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου 26 της οδηγίας 2007/46/ΕΚ, και απαγορεύουν την ταξινόμηση, την πώληση και τη θέση σε λειτουργία όλων ανεξαιρέτως των κάτωθι νέων οχημάτων:
α)
κατηγορίας M1, μέγιστης μάζας που δεν υπερβαίνει τα 2 500 kg, που δεν πληρούν τις τεχνικές διατάξεις του τμήματος 3 του παραρτήματος Ι του παρόντος κανονισμού·
β)
κατηγορίας Ν1 προερχόμενα από την κατηγορία M1 και μέγιστης μάζας που δεν υπερβαίνει τα 2 500 kg, που δεν πληρούν τις τεχνικές διατάξεις του τμήματος 3 του παραρτήματος Ι του παρόντος κανονισμού.
8. Με ισχύ από τις 24 Αυγούστου 2019, οι εθνικές αρχές θεωρούν, για λόγους προστασίας των πεζών, τα πιστοποιητικά συμμόρφωσης ως μη ισχύοντα πλέον για τους σκοπούς του άρθρου 26 της οδηγίας 2007/46/ΕΚ και απαγορεύουν την ταξινόμηση, την πώληση και τη θέση σε λειτουργία των κάτωθι νέων οχημάτων:
α)
κατηγορίας M1, μέγιστης μάζας που δεν υπερβαίνει τα 2 500 kg, που δεν πληρούν τις τεχνικές διατάξεις του τμήματος 3 του παραρτήματος Ι του παρόντος κανονισμού,
β)
κατηγορίας Ν1, που δεν πληρούν τις τεχνικές διατάξεις του τμήματος 3 του παραρτήματος Ι του παρόντος κανονισμού.
9. Με την επιφύλαξη των παραγράφων 1 έως 8 του παρόντος άρθρου και υπό την προϋπόθεση της έναρξης ισχύος των μέτρων που έχουν θεσπισθεί δυνάμει του άρθρου 4 παράγραφος 6, ύστερα από αίτημα του κατασκευαστή, οι εθνικές αρχές δεν μπορούν, για λόγους προστασίας των πεζών, να αρνούνται τη χορήγηση έγκρισης τύπου ΕΚ ή εθνικής έγκρισης τύπου για νέο τύπο οχήματος ή να απαγορεύουν την ταξινόμηση, την πώληση ή τη θέση σε λειτουργία νέου οχήματος, εφόσον το εν λόγω όχημα πληροί τις τεχνικές διατάξεις που προβλέπονται στα τμήματα 3 ή 4 του παραρτήματος Ι.
Άρθρο 10
Εφαρμογή συστημάτων μετωπικής προστασίας
1. Οι εθνικές αρχές αρνούνται τη χορήγηση έγκρισης τύπου ΕΚ ή εθνικής έγκρισης τύπου για νέο τύπο οχήματος στο οποίο έχει τοποθετηθεί σύστημα μετωπικής προστασίας ή έγκριση τύπου ΕΚ για χωριστή τεχνική μονάδα νέου τύπου συστήματος μετωπικής προστασίας, εάν δεν πληροί τις απαιτήσεις που ορίζονται στα τμήματα 5 και 6 του παραρτήματος Ι.
2. Οι εθνικές αρχές θεωρούν τα πιστοποιητικά συμμόρφωσης ότι δεν είναι πλέον έγκυρα για τους σκοπούς του άρθρου 26 της οδηγίας 2007/46/ΕΚ, για λόγους που συνδέονται με τα συστήματα μετωπικής προστασίας, και απαγορεύουν την ταξινόμηση, την πώληση και τη θέση σε λειτουργία νέων οχημάτων που δεν πληρούν τις απαιτήσεις που προβλέπονται στα τμήματα 5 και 6 του παραρτήματος Ι του παρόντος κανονισμού.
3. Οι απαιτήσεις που ορίζονται στα τμήματα 5 και 6 του παραρτήματος Ι του παρόντος κανονισμού ισχύουν για συστήματα μετωπικής προστασίας που διατίθενται ως χωριστές τεχνικές μονάδες, για τους σκοπούς του άρθρου 28 της οδηγίας 2007/46/ΕΚ.
Άρθρο 11
Συστήματα αποφυγής συγκρούσεων
1. Μετά από αξιολόγηση της Επιτροπής, οχήματα εξοπλισμένα με συστήματα αποφυγής συγκρούσεων μπορούν να μην υποχρεούνται να πληρούν τις απαιτήσεις δοκιμών που προβλέπονται στα τμήματα 2 και 3 του παραρτήματος I προκειμένου να λάβουν έγκριση τύπου ΕΚ ή εθνική έγκριση τύπου για τύπο οχήματος όσον αφορά την προστασία των πεζών ή προκειμένου να πωληθούν, να ταξινομηθούν ή να τεθούν σε λειτουργία.
2. Η Επιτροπή υποβάλλει την αξιολόγηση στο Ευρωπαϊκό Κοινοβούλιο και στο Συμβούλιο, συνοδευόμενη από προτάσεις για την τροποποίηση του παρόντος κανονισμού, εάν ενδείκνυται.
Οιαδήποτε προτεινόμενα μέτρα εξασφαλίζουν επίπεδα προστασίας τουλάχιστον ανάλογα, σε ό,τι αφορά την πραγματική αποτελεσματικότητα, με εκείνα που προβλέπονται στα τμήματα 2 και 3 του παραρτήματος I.
Άρθρο 12
Παρακολούθηση
1. Οι εθνικές αρχές παρέχουν στην Επιτροπή τα αποτελέσματα της παρακολούθησης που μνημονεύεται στα σημεία 2.2, 2.4 και 3.2 του παραρτήματος Ι σε ετήσια βάση και το αργότερο έως τις 28 Φεβρουαρίου του έτους που έπεται του έτους εξαγωγής τους.
Η απαίτηση παροχής των εν λόγω αποτελεσμάτων παύει να ισχύει από τις 24 Φεβρουαρίου 2014.
2. Η Επιτροπή, βασιζόμενη στα αποτελέσματα της παρακολούθησης που πραγματοποιείται σύμφωνα με τα σημεία 2.2, 2.4 και 3.2 του παραρτήματος Ι, εκδίδει, κατά περίπτωση, μέτρα εκτέλεσης.
Τα μέτρα αυτά, τα οποία έχουν ως αντικείμενο τροποποίηση μη ουσιωδών στοιχείων του παρόντος κανονισμού, μεταξύ άλλων, με τη συμπλήρωσή του, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 40 παράγραφος 2 της οδηγίας 2007/46/ΕΚ.
3. Η Επιτροπή, ενεργώντας με βάση τις σχετικές πληροφορίες που ανακοινώθηκαν από τις αρχές έγκρισης και τα ενδιαφερόμενα μέρη, καθώς και με βάση ανεξάρτητες μελέτες, παρακολουθεί τις τεχνικές εξελίξεις στο πεδίο των αυξημένων απαιτήσεων παθητικής ασφάλειας, το σύστημα υποβοήθησης πέδησης και άλλες τεχνολογίες ενεργητικής ασφάλειας, που ενδέχεται να προσφέρουν ενισχυμένη προστασία στους ανεπαρκώς προστατευόμενους χρήστες των οδών.
4. Έως τις 24 Φεβρουαρίου 2014, η Επιτροπή επανεξετάζει τη σκοπιμότητα και την εφαρμογή ενδεχόμενων τέτοιων βελτιωμένων απαιτήσεων παθητικής ασφάλειας. Επανεξετάζει τη λειτουργία του παρόντος κανονισμού όσον αφορά τη χρήση και την αποτελεσματικότητα του συστήματος υποβοήθησης πέδησης και άλλων τεχνολογιών ενεργητικής ασφάλειας.
5. Η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο που συνοδεύεται από σχετικές προτάσεις, κατά περίπτωση.
Άρθρο 13
Κυρώσεις
1. Τα κράτη μέλη θεσπίζουν τις διατάξεις για τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού από τους κατασκευαστές και λαμβάνουν όλα τα απαραίτητα μέτρα για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις εν λόγω διατάξεις στην Επιτροπή μέχρι τις 24 Αυγούστου 2010 και της κοινοποιούν επίσης αμελλητί κάθε μεταγενέστερη τροποποίηση που τις επηρεάζει.
2. Οι τύποι παραβάσεων που υπόκεινται σε κυρώσεις περιλαμβάνουν τουλάχιστον τα εξής:
α)
την υποβολή ψευδών δηλώσεων στο πλαίσιο των διαδικασιών έγκρισης ή των διαδικασιών που οδηγούν σε ανάκληση·
β)
την παραποίηση των αποτελεσμάτων των δοκιμών για την έγκριση τύπου·
γ)
την απόκρυψη στοιχείων ή τεχνικών προδιαγραφών που θα μπορούσαν να οδηγήσουν στην ανάκληση ή την απόσυρση της έγκρισης τύπου·
δ)
την άρνηση παροχής πρόσβασης σε πληροφορίες.
ΚΕΦΑΛΑΙΟ IV
ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 14
Τροποποιήσεις στην οδηγία 2007/46/ΕΚ
Η οδηγία 2007/46/ΕΟΚ τροποποιείται σύμφωνα με το παράρτημα V του παρόντος κανονισμού.
Άρθρο 15
Κατάργηση
Οι οδηγίες 2003/102/ΕΚ και 2005/66/ΕΚ καταργούνται με ισχύ από την ημερομηνία που προβλέπεται στη δεύτερη παράγραφο του άρθρου 16 του παρόντος κανονισμού.
Οι παραπομπές στις καταργούμενες οδηγίες λογίζονται ως παραπομπές στον παρόντα κανονισμό.
Άρθρο 16
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 24 Νοεμβρίου 2009, με εξαίρεση το άρθρο 4 παράγραφος 6 και το άρθρο 9 παράγραφος 9, που εφαρμόζονται από την ημερομηνία έναρξης ισχύος και το άρθρο 9 παράγραφοι 2 έως 8 που εφαρμόζεται από τις εκεί αναφερόμενες ημερομηνίες.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 14 Ιανουαρίου 2009.

Labels: 7
8